OpenLLM-France/wikimedia huggingface dataset:
# Er heh galand

| ◄ Er melinér iouank | Er hèh galand | Er verh iouank dissent  ► |
* 1. — É ha er viguléz d’el lan — (e ya én ur néein) (bis),
* Hé gourhed argand én hé dorn, hag hé hegiliad lin (bis).
* 2. — Hag é ha er galand arlerh, — get ur galon koutant :
* — « Ni e hiei ar en dro, plahig, arrestet ur momand. »
* 3. — « Ne past, ne pas dénig iouank — ne pas n’arrestein ket :
* « N’en doh ket chomet fidél d’ein, me mès bet er gouiet.
* 4. — « Un dé me mès bet hou kuélet — ê konz get ur plah koant ;
* « É oen é selet ém jardrin, me balan digoutant.
* 5. — « Un dé aral boé hou kuélet, — é oès é karanté ;
* « É oen é selet ém fenest, me halon é tristé. »
* 6. — — « Plahig, mar e mès fariet, — mare mès manket d’oh,
* « A galon pardon hag exkuz e houlennan get-n-oh,
* 7. — « Ha me laka me zok ém dorn - eit diskoein d’oh respet,
* « Me hiei ar benneu men deuhlin, ya mar er goulennet. »
* 8. — — «  Nepas, nepas, dénig iouank, — ne hret ket kement-sé,
* « Rak mé ne houlennen get-n-oh meit hou fidélité.
* 9. — « A p’en dé guir, dénig iouank, — ne mès chet pliget d’oh,
* « Kerhet ha klasket un aral, e hrei stad a hanoh. »
* 10. — Hag er plah iouank de gànein, én ur gas hé loned,
* Hag er hèh dén iouank d’er gér, é galon glaharet.
# Maro ar Soudart iaouank

En brò-c’hall, war ar Môgérou, (Ma holl drouk ’so deût a-c’hâné) Eûn deiz ’klewis ar Benniou, Eur sônik ar vrò é kâné. —
Mé stlapa ma fusuil raktal, Ha trézeg ar sôn da rédek : Kément-sé siouas ! oa gret fall, Allas ! d’am mârò ’vô kiriek.
Hep-dâlé ’oûn bet kemeret, Kasset dirag ma c’habitenn : Mé, siouas ! ’sò eûn den kollet, Breiz, n’as kwelin ken birwikenn !
Warc’hoas mintin e vin kasset
Dirag ar réjimant, m’hen goar, ’Wit bésan heb truez lâzet, Daoust d’am c’heûz ha d’am holl glac’har !
Kamaraded, ma selaouet, Eûn daou pé dri gér kent merwell : Ar Benniou ’n eûz ma c’hollet, Gant eur sôn ma brô Breiz-Izell !
Iannik Lagadek, ma mignon, Kent diskenn ma c’horf en doûar,
Digor-han, ha tenn ma c’halon, Hag hen laka ’n eur mouchouar :
Hen laka ’n eur mouchouar gwenn, ’Wit kass d’am mamik keas d’ar vrò : Ar wreg-paour hi défo ankenn, Siouas ! hag a skuilo daerò.
Lâr dé-z-hi ’oann eur soudart mad,
Ha penaos es oûn bet lâzet
Gant ar Saozon, en eur stourmad, Na vô ket kément glac’haret.
Tennet-c’hui brema, pa gârfet, N’am eûz neb aoûn ’rag ar mârò : Eeün d’ar galon, kamaraded, ’Gâras Doué, hé vâm, hé vrò !
Roué ann ef hag ann douâr, A bédenn bep-mintin, bep-nòz, Mestr ann heoll, ar stéred, ar loar, Reït d’am îné hò Paradoz !
Fanch Ar Moal
# Maro ar c’hi

| ◄ Ar viltansou | Maro ar c’hi | Ann diwaller loened ► |
* Eur vintinvez, da foar vras Lesneven,
* Ar paour keaz Tom a dorraz he jadenn.
* Hogen he vestr, adalek ar beure,
* A ieaz enn hent, gand eul loen, d’ar foar-ze.
* Dihun abred, ar c’hi Tom ho gwelaz
* O vont er streat, etrezeg an hent braz.
* Tenval he benn, hag he lost war-ziskenn,
* Enn eur c’houesa, setu da Lesneven
* Hen da redet ; buan e c’hen em gavaz,
* Louz e vlevenn gant poultrenn ann hent braz.
* Pell e klaskaz a-dreuz, a-gleiz, a-zeou,
* He zaoulagad beuzet gant an daelou,
* Pa deuaz kerkent eur fallakr da grial ;
* Harz ar c’hi klanv ! Bazad d’ann aneval !
* Enn eun taol kount, evel ar chas taget,
* Haillevoded war-n-han a zo saillet.
* Iudal a ra, rag ar bisier, ar vein,
* A gouez skrijuz, a bep tu, war e gein.
* Gallet en deuz evelato tec’het ;
* Er meaz a gear, leun-c’hoad ha mac’hagnet,
* Ec’h en em stlej, a-dreuz ann dachennou,
* Faoutet he benn, er maez e vouzellou,
* Gant, war e lerc’h, an holl haillevoded.
* Setu kuz-heol, enn eun dachennad ed,
* Ar paour kaez Tom a deu d’en em astenn,
* Kuzet da-vad e-touez ar greun melen.
* Eunn nebeud c’hoaz ha mui ne vezo klanv.
* Pep tra brema zo ruz enn dro d’ezhan :
* Ruz-tan ar goad dindan he vouzellou,
* Ruz ar roz-ki, ruz oc’hpenn ann Envou.
* Enn dro d’ezhan pep tra zo sioul ivez :
* Al laboused ne ganont ken er gwez
* Hag enn Envou, pa zao skeduz al loar,
* Epad ma kousk muntrerien kriz ar foar,
* Ar paour kez Tom a zo kousket d’he dro,
* He zaoulagad prennet gand ar maro !
# Maro ar mous bihan

| ◄ An erc’h | Maro ar mous bihan | Gouel mad ► |
war don : ker is
* O ma Doue, pobez glac’har
* Evidon-me war an dnouar,
* Kollet eo ganin ar bugel
* A oa ma zikour, ma skoazel
* Evit ma zouten em c’hozni,
* E tec’has yaouank eus ma zi ;
* Gant ar môr e oa goneet,
* Gantan ive eo bet lonket ;
* Kemeret oa evel mousig
* Da labourat war eul iestrig,
* E vicher na oa ket re vrao,
* Riskl e vue ’vije atao…
* Daoust e da ze, hen a boanie
* Evit e vam, dre garante
* Gant am bije evurusted,
* Ne zelle dimeus poan abed,
* Skriva re d’in gwech hag amzer,
* Lizerou koant, tener, tener,
* Elec’h ma konte e droïeu,
* E blijadur war ar môriou…
* E lizerou ken aketus,
* Lake ac’hanon evurus ;
* Kontant e vijen, a dra zur,
* Rak ma mabig oa eur potr fur !
* Kerzet re ar bed evelse,
* An amzer skanv a dremene,
* P’en deus an uen paour levenez
* Ne sonj ket en dristidigez…
* Sonjen ket penoz eun nosvez
* Dre ma hunvre ’klevchen eur vouez,
* O laret d’in : — Mam ar wellan,
* N’ho zikourin ken er vro-man…
* Ouz he c’hlevet ’oan dihunet,
* Ankeniet braz ha spouronnet :
* — A dra zur, honnez eo e vouez,
* Anveout ’ran anei ken frez…
* An de warlerc’h, pa oan zavet,
* Ma c’halon a oa trubuilhet ;
* Rak aboue eur pennad amzer,
* N’am oa bet digantan lizer.
* Prestik goude e gabiten
* A skrivas d’in-me evelhen :
* — « Ho mab, gwreg vad, a zo beuzet, »
* » Eus beg ar wern eo bet kouezet…
* » Koueza ’reas ebarz an dour
* » En eur c’houlen : zikour, zikour !
* » Ober rejomp holl hon gwellan
* » Evit zavetât anezan ;
* » Mes ar môr a oa ken diroll,
* » An avel ken krenv ha ken foll,
* » Ma oe dirak hon daoulagad,
* » Kollet ar mous, ho pugel mad…
* » Pa n’halle stourm ouz ar môr braz,
* » Lakas ’ne gerc’hen zin ar groaz ;
* » Laras ar c’homzou truezus :
* » O ma mam baour… Pardon Jezus !
* » P’am oa lennet ar c’hélo-man
* » Oa ma c’halon prest da zemplan ;
* — Ma bugel biken ne welin,
* Gant ar glac’har breman ’varvin !
* Mar c’hallfen c’hoaz ouz troad e ve
* Skuilh daerou ha pedi bemde,
* Vefen evurus em glac’har,
* Daoust d’am zrubuilh war an douar…
* Mes e gorf zo ’barz ar be braz
* Elec’h ma zo kement… siouaz !
* Eno vo ruilhet, diruilhet,
* Gant ar gerrek e vo blonset…
* N’hallo biken en e barrouz,
* Diskwiza pell dimeus an drouz,
* Er vered, disheol an iliz,
* Kenver e dud, e genvroïz ;
* Ne glevo mui kleier o son,
* Klemmus evit an Anaon,
* Glevo nemed mouez ar môr braz
* O c’houlen tud da lonka c’hoaz…
* O ma doue, true, true !
* Ouz ma mabig, ouz e ine ;
* Groet ma vo ganac’h evurus
* En ho Paradoz, ma Jezus !
* Breman evit ’n em frealzi.
* War ribl ar môr ’c’hin da bedi ;
* Da bedi gant fizianz ha fe
* Evit ma mab bemnoz, bemde
* Pa glevin ar môr o krozal,
* Hag an avel foll o yudal,
* Me a laro a vouez uhel ;
* — O mor, ro d’in ’ta ma bugel !
* Zeblantout e reï d’in neuze,
* Gwelet anezan goude ze ;
* Klevet e vouezig ken dinam
* O laret c’hoaz : Ma mam, ma mam ! !
# Maro al laouenan (Duhamel, Kanaouennou Breiz-Izel)

Oberennoù damheñvel pe handelvoù all zo ivez, gwelout Marv al laouenan.
| ◄ Tuchant é arriùo en han | Maro al laouenan | Enig bihan er hoed ► |
* O chaseal er c’hoad on bet,
* Birviken eno n’arruan!
* Eul laouenan am oa tapet…
* Birviken eno, ennan, ennan,
* Birviken eno n’arruan!
* Pa oe tapet, tapet e oa ;
* Laket ’barz ar c’hraou da larda.
* Pa oa lardet, lardet e oa ;
* Klasket ar c’higer d’hen laza.
* Ar c’higer hag e vevelien
* A grie forz a-bouez o fenn.
* ’N dra ze oa ken dilikat ha bihan,
* Ma ne oant ket ’vit e zoupran.
* Pevar c’hastel karr-houarn am eus gret,
* Na da gas e bleun da Naoned.
* C’hoas zo chomet ganin er ger du-me
* Pleun da blevan pevar gwele !..
N.B. Cette chanson humoristique est basée, partie sur le mode majeur, partie sur une octave de la gamme chromatique orientale :
Cette gamme dont on n’avait jamais, jusqu’alors, rencontré d’exemple dans les mélodies bretonnes, et qui n’appartient pas au système modal des Bretons, est au contraire, d’un frequent usage, dans les chansons de l’Espagne méridionale. Il est vraisemblable de croire qu’elle fut introduite en Bretagne par les armées espagnoles qui, a maintes reprises, au XVI$^e$ siècle, sejournèrent dans la péninsule armoricaine.
# Maro ar C’houer

| ◄ Ar C’havel | Maro ar C’houer | Hun ar Barz ► |
* Eun nozvez a viz Mae steredennus ha splann,
* En e di plouz, e-kreiz eur chapelig gwenn-kann,
* Job « kréñv » zo astennet, dinerz da virviken,
* E dud en dro d’eañ, divuzul o anken,
* Frealzet koulskoude o soñjal ez eo bet
* Penn-da-benn e amzer dén mad hag eün meurbed,
* O soñjal eo aet kuit gant bennoz e Zoue
* Hag eo bet e varo ken kaer hag e vuhe.
* Duhont, e lein an ti, tro-war-dro d’an oaled,
* Dirag ar c’hlaouiasenn gaera m’heller gwelet,
* E vignoned a varn ’ tresê a vouez izel
* Ar c’houer dispar, koueet vel eun dén a vrezel,
* Koueet kreiz e labour, kreiz e nerz hag e vrud,
* En eur stourm vit bara ha vid eurvad e dud :
* « Biken, e lavaront, biken ne vo kavet
* « Eur galon ken tener en eur c’horf ken kalet,
* « Eur mestr ken mad d’ar paour, ken reiz ouz ar mevel,
* « Eun teod ken flour da gomz ha ken fur da devel.
* « E frailh a zistonê spontus war al leuriou ;
* « Anveout a raemp holl e voudenn er c’hleuniou,
* « E vomm havreg er park hag e dôl falc’h er prad.
* « Dén a nerz, a furnez, a zorn hag a lagad,
* « Skouer vad ar gristenien hag ar gwir Vrezoned,
* « Job « kréñv » a chomo beo dre goun e vignoned.
* « Alies e savo e gôz en nozvejou
* « ’N eur vutunat etal an tan, hag a wejou,
* « Tro an abardae-noz, vo gwelet marteze
* « E skeud braz ha didrouz o rodal dre aze. »
* Setu dispak an de lugernus ha lirzin,
* Hag an heol eur wech c’hoaz a deu da vousc’hoarzin.
* Ouz ar c’houer ’n eus keit all c’houezet ha labouret
* Dindan mignoniez e vannou alaouret.
* Berniou tud, diredet a bevar c’horn ar vro,
* A gimiad gant eur pok diouz an hini maro
* En eur ouéla dourek, ken ma teu an arched,
* Ha setu dremm Job « kréñv » da virviken koachet.
* Evit dougen e vestr e stager ouz ar c’harr
* Ar marc’h vijê gantañ o trei tu d’an douar,
* Hag a zeblant ive, téval ha koz e benn,
* Gout a belec’h so deùt ken kañvus gouéladenn.
* ’N em gavet ar bêleg, e tibrader kerkent :
* Rak ar vourc’h a zo pell, ha digompez an hent.
* Ha kuit ar paour-kêz Job digant ar gêrig koant
* Lec’h ma vevê pell zo dibreder ha dic’hoant ;
* Digant e dud, digant e draou, digant e di,
* Digant an édou kaer oa en zell d’o medi,
* Digant ar prajou glaz leun a c’houéz-vad bleuniou,
* Hag an evned a gan hed-ha-hed ar c’hleuniou.
* Biken ne zistroio dre eno da vale :
* Noz ha de vo breman kousket en eur gwele,
* En eur be toullet don e goueled an douar,
* Lec’h ma vo e-unan, dall ha mud, ha bouzar.
* Hogen, dreist e gorf paour, pa vo aet en poultrenn,
* Karantez ar re veo n’ehano ket da rén :
* Bokedou an éñvor a zavo ’us d’e benn,
* Kaeraet gant an daelou, ar gliz hag ar bedenn ;
* Ha mouez kuñv ar c’hleier, gwech ha gwech o kana,
* A luskello ar c’houer en e gousk diveza.
* Met pa varv, unanig kollet er milierou,
* Eur Breizad dianvez dre vrasder ar c’hêriou,
* Vê kaset gant e dud ha daou, tri amezeg,
* A-hed ar ruiou hir, dizeblant ha trouzek,
* Pella ma vê gallet, lec’h ne deuio biken
* D’e gaout na zon kleier, na pedenn nag anken.
# Maro ar Iuzeo

| ◄ Kan a vrezel paotred Breiz-Izel | Maro ar Iuzeo | Ar beorien er c’heariou ► |
* Enn eur gampr louz, war eur c’holc’hed hanter vrein,
* Ar Iuzeo kriz zo war-nez da vervel ;
* War he ialc’h aour, kuzet gant-han adre-kein,
* Bep eunn amzer, gand aoun, e taol eur zell ;
* Med spez Lazar kerkent a zo dira-z-han :
* « Ar madou-ze, frouez euz da falloniou,
* « Eme Lazar, evid-oud, vel a welann,
* « Ne c’hallont ket prena buez ann Envou.
* DISKAN
* Hag evit klask, pellaat ar gwell skrijuz,
* Ec’h astenn prim he zivreac’h laosk ha treuet,
* He zaoulagad, da welet, a zo spountuz,
* He zent a stlak evel pa ve daonet.
* Gwasket brema dindan pouez he dorfejou,
* Enn he c’houzouk ar gomz a jom mouget,
* Kerkent e wel c’hoaz o tont a vandennou
* Ar re gwech’all en deuz bet kastizet :
* Bugaligou, mammou geiz, hanter e noaz,
* En deuz taolet er meaz euz ho lojenn ;
* Skrijal a ra, rag, war-laez, e kred, siouaz !
* Gwelet ivez eur c’hleze dreist he benn.
* Evid achui, war dachenn ruz ann emgann
* E wel breudeur enn ho goad astennet ;
* Na pebez spount ! krial holl a reont war-n-han :
* « Trubard ! trubard ! en deuz bet hon gwerzet. »
* Dre ma kriont, enn he c’hwazied hag eskern
* E kred e rinkl prenved, enn eur grignat,
* Kaout ra d’ezhan e kouez e puns ann ifern,
* Hag er flammou beza devet vel Coat
# Maro ar Breur Iann, en Eusa

| ◄ Nouel nevez | Maro ar Breur Iann, en Eusa | Gwerz war vuez hag oberou an Aotrou Markiz a Germaker ► |
Kinniget d’he gerent.
* Dreist ar mor braz, du-ze er gwagennou,
* Me glev hirio son klemmuz ar glazou…
* Petra Eusiz, petra ra d’eoc’h gwela ?
* Perag ken trist ar c’halonou brema ?
* Me vel e kanv iliz-veur ar barrez,
* Gwisket e du eo oll dud an enez ;
* Tristidigez a weler warnezho…
* Livirit d’in : Piou eta zo maro ?
* Daoust ar persoun, pastor oc’h eneou,
* Pe ar mear mad, difennour ho kuiriou,
* Zo bet skoet, diskaret didruez,
* Evel ma vez kalz a re-all bemdez ?....
* Hag e klevan, a-dreuz kalz a zaelou,
* Oll dud Eusa, unanet ho moueziou,
* Oc’h hirvoudi varzu tud an douar,
* O lavaret gand ar vrasa glac’har ;
* « Kemerit perz en hon zristidigez,
* « Rag ar breur Iann, den leun a garantez,
* « Eiz vloaz zo bet o ren skol ar baotred,
* « Siouaz ! d’eomp-ni, ar breur Iann zo marvet !
* « D’hor bugale, ar breur Iann oa eun tad,
* « Kaloun dener, gand-ze eur mestr-skol mad ;
* « D’ezho teske eaz an oll skianchou,
* « Ha dreist peb-tra miret feiz ho zadou.
* « Bez oa pell zo mignoun peb tiegez,
* « D’an dud beac’hiet gwir frealzidigez,
* « Nikun biskoaz na dec’haz dioutan
* « Hep lavaret : « He lod en deuz em foan ! »
* Ia, eneziz, lec’h oc’h euz da geuzia
* D’ho Preur Rener, an den kalouneka ;
* Hogen eun dra jomm c’hoaz d’eoc’h da ober :
* Pedit ’vithan bemdez harz an aoter.
* Kalounou baour, taolet ha distaolet
* ’Vel ar vagig war ar mor kounnaret,
* En em daolit e Kaloun Zakr Jezuz,
* Eienen c’hlan eüruzded peurbaduz.
* Ebarz em c’hreiz va c’haloun zo goasket
* Em daoulagad daelou puill zo savet…
* Ah ! me ive, me gare ar Breur Iann,
* E kanv an oll va ferz a gemeran.
* An Ankou kriz gand he falc’h diremed,
* A sko bemdez koulz a-dreuz hag a-hed…
* Kerzet a ra dreist ar mor fuloret
* Evel war zouar dre an hentchou kalet.
* Morse truez nag evit tad, na mamm,
* Beleg, pried, ganthan espernet tamm.
* Menec’h devot, kerkoulz ha tud ar bed,
* A rank d’ho zro mont da jomm er vered.
* Setu, Breur, oc’h galvet gand Doue
* Da ziskuiza hed an eternite ;
* ’Vit labourou inouuz braz ha tenn
* Eur gurunen a luc’ho war ho penn.
* E gwered koz parrez Sant-Evarzek,
* Tost d’ar porched, en eur bezik meinek,
* ’Ma korf ar Breur o c’hortoz deiz ar varn ;
* Plijet gand Doue dont en deiz-se d’her gouarn !
* Bep sul, bep gouel, varlerc’h an oferen,
* He vignouned a ielo ’n eur dremen
* Da lavaret bep a De profundis
* ’Vit he ene… Lux luceat eis !....
# Maro ar Zant

| ◄ S. Anton hanvet Arc’h an Testamant | Maro ar Zant | Pelerinachou brudet e Frans enn henor da Z. Anton a Badou ► |
Goude beza tremenet goueliou ar Pantekost e Padou, Anton a ieaz epad eur miz da Gampo-Sampiero. Eno en em roaz d’ar rusta pinijenn heb ober vân euz ar c’hlenvet en doa, hag er c’hasse nebeut-a-nebeut d’ar bez. Erfin, o santout oa tost ar mare dezhan da guitât ar vuez-ma evit mont d’ar vuez a bado ato, e tiskuezaz kaout c’hoant da veza kasset da gouent Santez-Mari. Eur c’harr a oue klasket evit kementse, rag re glanv oa da c’hellout ober an hent var droad. Mes, o veza erruet e kichenn Arcella, an dud a ioa assamblez ganthan, o velet peger sempl oa, a lezaz anezhan er gouent-ze. Eno, goude beza kovesseat, Anton a ganas au hymn : O gloriosa Domina, a lavaraz psalmou ar binijenn, a resevaz Sakramant an Nouen, hag, eun anter-heur goude m’oa eat toc’hor, e roaz he ene benniget da Zoue, d’an 13 a viz even 1231, d’an oad a c’hueac’h vloaz ha tregont. Kerkent, ar vugale vian en em lakeaz da grial dre ar ruiou e Padou : « Ema maro ar Zant ! »
Tud Padou, diredet da Arcella, a voualc’haz he gorf gant ho daelou, en eur bedi anezhan da gaout ato evitho ar garantez en doa diskuezet dezho epad he vuez. Ar Pab Gregor IX en doa, guelloc’h eget nikun, anavezet sant Anton a Badou, hag hen diskleriaz sant er bloaz varlerc’h, an 20 a viz mae, deiz ar Pantekost.
# Maro barz Breïz-vihan

| ◄ Iliz Ploneour | Kloarek Laoudour  ► |
Kanvou, kanvou d’id, Breïz-Izel ! Hirvoudit ha skuillit daero, Enn lez ar mor doun, c’houi, rec’hel Enn kreiz ar c’hoajou, c’houi, dero !
 Ann ankou kriz evel eur bleiz Pa deu, er goanv, eveuz ar c’hoat, A falc’h hep truez e bro Breïz ; Hag he falc’h zo ru gant ar goad.
 Hogen ar goad-se ’n deuz c’houez vad, C’houez ar roz ha c’houez ar spern-gwenn ; Goad eur barz eo, eur gwir vreizad Gane he vro e pep tachen.
Maro Brizeu, barz ann Armor, Evit beva enn eur bed gwell ! Kanit kanvou, koajou ha mor, Eostik-noz, klemm a vouez huel.
 Mari ar Vouster, war he ve Pedit Doue hag ar Werc’hez ; Ha lakit eur rozen neve Uz da galon ar c’haner kez.
 Hogen pelec’h vo douaret Korf ar barz a gane ker mad Ar vro gan-eomp-ni holl karet, Mor tro-war-dro , hag e kreiz, koat ?
 Likiit-hen e Beg ar Raz, Hag eur peulvan ec’h harz he benn ; Dirag Sizun, ma welo c’hoaz Al leanezed o tremen.
Pe c’hoaz barz e traonien Carnac Dindan ar men-hir ar brasa, Ha grem-dostik, enn tu bennak Eunn derven vo ret da blanta.
 War ar men-hir rust, digempenn, Peintit eul levrik alaouret, Hag ouz ann derven eunn delen Gant eur sug aour a vo staget.
 Hag ann avel mor, o tremen, A gano gwersiou ha sonio ; Hag ann eostik war ann derven Epad ann noz a hirvoudo.
 Nann, emez-han, lakit va c’horf Enn eun draonien e tal ar Scorf A zeu diouc’h koste Kermelo, Eno dousoc’h me a gousko.
Enn ho kademi, Gallaoued, N’hoc’h euz ket goulennet bars Breïz En deuz bepred ker brao kanet He vro Breïz-Vihan hag ar feiz.
 Mad hoc’h euz gret, rak er bed all Ema gant Gwenc’hlan, Aneurin, (Eur c’hademi ha ne ket fall) Gant Taliesin ha Marzin.
 Hogen e Breïz zo barzed c’hoaz ; Kanit holl he veuleudiou Hag a choumo er vro mil bloaz ; Kanit, holl ha savit gwersiou.
 Me garfe c’hoaz, dreist ar mor glaz, D’hor breudeur a choum e pell-bro, Douget war ziou-askell plun braz, Gallout lâret : Skuillit daero !
Allaz ! marv eo barz Breïz-Izel ! Koajou ha mor doun hirvoudet ! Maro ! « mes evit beva gwell, » E deuz eur vouez diouc’h krec’h lâret.
# Les Commandements de Dieu

Oberennoù damheñvel pe handelvoù all zo ivez, gwelout Gourc’hemennoù Doue.
| ◄ 2. Les Prières | Les Commandements de Dieu | Cantique de la Pénitence ► |
* Eunn Doue hepken adori
* Ha dreist peb-tra oll a gari.
* Doue en ven na doui ket,
* Na netra all demeuz ar bed.
# Les Prières (2)

| ◄ 1. Les Prières | 2. Les Prières | Les Commandements de Dieu ► |
* Ma Doue, me’ gred fermamant
* Penoz ec’h oc’h aman prezant :
* Rak-se gant gwir umilite
* Me’ rend omach d’ho majeste.
# Levenez ha glac’har

| ◄ Bleun ha bleun | Levenez ha glac’har | An evrusted ► |
* O ! na kaer e oa an dewez
* Ma oant daou dirak Doue
* Ewit kât, er Briedelez,
* Ar c’hras a skoulm diou Tue !
* An heol a oa lugernus,
* An evned a richane,
* Daero, koulz ha doanio nec’hus,
* A oa pell-pell ac’hane.
* Evurus oa an tiegez,
* Kordan ’re ar c’halono,
* Pa c’halvas ar wreg, eun dewez,
* He fried dre e hano :
* Daou ine, emei, ’zo breman
* Em c’hreiz ewit da garout.
* — Me boanio muioc’h, ’me heman,
* Ewitan hag ewidout !
* Kleier ar barouz, ’n o zour koant,
* ’Oe klewet nebeut goude,
* O vrallan ’wit eur vadeiant,
* Eur zulvez d’an abarde ;
* Kalon ar g’rent a dridas....
* Koulskoude ar paour kez tad
* ’Oa dambrest da lezel, siouaz,
* E vugelig emzivad ! !
* Dre an hent o devoa pleustret,
* O c’halon karget a joa,
* Pa zistroent, de o eured,
* Eus an iliz, eur bla ’oa,
* An intanvez paour, mantellet,
* A heuilhas, en eur ouelan,
* Korf maro he fried karet,
* Douget d’e ve diwezan.
* Brevet he c’halon gant glac’har,
* Mes soutenet gant he fe,
* An intanvez paour dilavar
* ’Zo ’n he za e-tal ar be.
* Skuilh a ra a-us d’an arched
* Dour binniget ha daero....
* Kenavo, emei, ma fried,
* Kenavo, ken an Nenvo !
* Distro d’ar ger, an intanvez
* Ac’h a didrous da welet
* Ar bugel maget gant he laez,
* En e gavelig kousket.
* Ouz e dal ’stok he muzelio ;
* Ar bugel a zihun kren ;
* ’Wit ar wech kentan ’n e zello
* Ar vam wel eur c’hoarzaden !…
# Levenez yaouankizo Breiz

| ◄ Dirak eur be | Levenez yaouankizo Breiz | Sun ar zalud ► |
* Deut eo an hanv, an amzer ma weler,
* En Breiz-Izel, a-leiz a vleun tener,
* Ha ma klewer richan war ar maezio ;
* Deut eo ar c’houlz ma krog ar pardonio
* Ha bean ’zo eul levenez henvel
* Ouz an hini a gav, en Breiz Izel,
* An den yaouank a gar start, war eun dro,
* Doue dreist-oll, e yez koant hag e vro ?
* Ma kar Doue e ziwall ouz ar fall,
* Bepret e vo en peuc’h ha didamall,
* E lec’h tremen dre ar vouilhen, ar fank ;
* Pegen evrus neuze an den yaouank !
* Karout a ray ar ger ’lec’h e ganet,
* ’Lec’h e vewas e gerent tremenet,
* Hag an hencho darempredet gante ;
* Goude Doue, d’e vro e garante !
* En Brezoneg e tiskas sin ar groaz,
* Ha komz ive, pa oa bihanik c’hoaz ;
* Gant Brezoneg, yez karet e dado,
* Gwech-ha gwech-all, e galon a drido.
* Rak nan eus ket eur yez war an douar,
* Hag a hallfe, koulz hag hon yez dispar,
* Trei ha distrei kalon eur gwir-Vreizad,
* Lakat c’hoarzin ha gouelan, bep pennad.
* Levenez c’hoaz ’nevo an den yaouank,
* D’ar garante e galon digor frank,
* O vont, o tont, e koulz ar pardonio,
* Gant mignoned, en eur ganan sonio,
* Sonio ar vro, gant tonio meurbet kaer,
* A ray sklokal traouienno, meneier,
* A lako skanv troad ar valeerien,
* En eur lakat o c’halono laouen.
* Ken brao ez eo, war douar Breiz-Izel,
* Bale d’an hanv, ha gallout tôl eur zel,
* ’Kreiz an douar, war an traouienno glas,
* Ha ’tal an aod, war gerreg ar mor bras !
* Gwelet ar bleun hadet ken niverus
* Dre ar prajo, ’us d’ar sterio trouzus,
* Klewet an evn a gân erdan ma c’hall,
* Ha kât disheol ’n hencho don ha tenval !
* Gallout ober e-pad an abarde,
* Goude ’r labour, tost d’ar ger, eur bale,
* C’hoari ’c’hilhou, en disheol ar gwe glas,
* C’hoari boulou, kant ha kant tra-all c’hoaz !
* Gallout d’ar zul lezel ar labourio
* ’Wit mont d’ar bourk da ’heuilh an ofiso,
* Gallout ive, rôk, goude an ofiz,
* War ar beio laret : De Profundis !
* Bewan evrus, lodenni gant re-all
* Eur levenez gwirion ha didamall ;
* Santout eo gwell karante ’leiz an dorn
* Ewit nan eo arc’hant a-leiz eur forn !
* O evurus tud yaouank Breiz-Izel
* A vev ’vel-se en bro gaer o c’havel !
* Breiz ewite a zo ’vel eur porched,
* Porched an nenv, bro ar gwir evrusted !